Ανακοίνωση Οδοντιατρικών Υπηρεσιών Υπουργείου Υγείας

Οι Οδοντιατρικές Υπηρεσίες επιθυμούν να πληροφορήσουν το κοινό ότι από την πρώτη στιγμή που καταγράφηκε το πρώτο κρούσμα κορωνοιού στην Κύπρο έλαβαν όλα τα αναγκαία μέτρα στις δημόσιες οδοντιατρικές κλινικές με στόχο την προστασία της δημόσιας υγείας και την πρόληψη επέκτασης της πανδημίας. Στα πλαίσια αυτά και ακολουθούμενοι τις συστάσεις Διεθνών Έγκριτων Οργανισμών, ανέβαλαν τα προγραμματισμένα ραντεβού και περιόρισαν το φάσμα της εργασίας τους στην αντιμετώπιση μόνο των απολύτως επειγόντων οδοντιατρικών περιστατικών, ήτοι απόστημα με οίδημα, έντονος πόνος που δεν παρέρχεται με αναλγητικά, αιμορραγία που δε σταματά με τα συνήθη αιμοστατικά μέτρα και τραυματισμοί στην περιοχή της στοματικής κοιλότητας. Η αντιμετώπιση των πιο πάνω περιστατικών θα γίνεται μόνον κατόπιν τηλεφωνικού ραντεβού.

Ως εκ τούτου προτρέπονται οι πολίτες όπως αν παρουσιάζουν οποιοδήποτε από τα πιο πάνω στοματολογικά προβλήματα να αποτείνονται στα τηλέφωνα:

Λευκωσία: 22801619

Λεμεσός: 25801321

Λάρνακα: 24828015

Πάφος: 26803135

Περαιτέρω οι Οδοντιατρικές Υπηρεσίες επιθυμούν να πληροφορήσουν το κοινό ότι μόλις αρθούν τα περιοριστικά μέτρα θα επικοινωνήσουν εκ νέου με τα άτομα των οποίων τα ραντεβού έχουν αναβληθεί για να δοθούν καινούργια.

Παράλληλα θα ήθελαν ακόμη μία φορά να τονίσουν τη σημασία της πρόληψης των στοματικών παθήσεων. Ως εκ τούτου προτρέπονται οι πολίτες, για αποφυγή εμφάνισης οποιωνδήποτε στοματολογικών προβλημάτων να ακολουθούν τα πιο κάτω:

* Βούρτσισμα των δοντιών με μαλακή οδοντόβουρτσα και φθοριούχα οδοντόκρεμα τρεις φορές την ημέρα, για 2 λεπτά κάθε φορά
* Χρήση μέσων μεσοδόντιου καθαρισμού όπως οδοντικό νήμα ή μεσοδόντια βουρτσάκια
* Αποφυγή τροφών που περιέχουν ζάχαρη.

Μαζί θα τα καταφέρουμε!